חוק מוסר תשלומים לספקים, התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2622, עמ' 552, 2017-03-30T00:00:00+03:00
חוק מוסר תשלומים לספקים, התשע"ז-2017 קובע מועדי תשלום מקסימאליים לספק, בעד ביצוע עבודה, מתן שירות או מכירת נכס לפי הפירוט הבא: 
משרדי הממשלה ורשויות המדינה – תוך 45 ימים מיום המצאת החשבון או לא יאוחר מ-30 ימים מתום החודש שבו הומצא החשבון, אלא אם כן, מדובר בעבודות בניה הנדסאיות ואז מועד התשלום המקסימאלי הוא בתוך 85 ימים מיום המצאת החשבון, או לא יאוחר מ-70 ימים מתום החודש שבו הומצא החשבון. 
רשויות מקומיות –תוך 45 ימים מתום החודש שבו הומצא החשבון, ואם מדובר בעבודות בניה הנדסאיות - בתוך 80 ימים מיום המצאת החשבון. כמו כן, קיים בחוק מנגנון לטיפול במקרים שמקור הכספים לתשלום לספק אינו הרשות המקומית.
גופים הנתמכים או מתוקצבים על ידי המדינה, כגון מוסדות להשכלה גבוהה או גופים שהוקמו מכוח דין - תוך 45 ימים מתום החודש שבו הומצא החשבון, אך הם רשאים, באישור המנהל הכללי, לקבוע בחוזה מועד אחר לתשלום, בתנאי שהדבר נדרש בשל אופייה המיוחד של ההתקשרות או שהוא אינו מועד בלתי הוגן באופן חריג. מעבר לכך, נקבע בחוק כי שנה או לכל היותר שנתיים מיום תחילת החוק, יחולו על גופים אלו ההוראות החלות על משרדי הממשלה, כלומר גופים אלו יחויבו לשלם לא יאוחר מ-45 ימים מקבלת החשבון או לא יאוחר משוטף + 30 וכן לא תהיה לגופים האמורים יכולת להתנות על מועדי תשלום אלו. עם זאת, בשל המגוון הרחב של גופים אלה והשונות המובנית באופן הפעולה והתקצוב שלהם, יהיו רשאים שר האוצר, שר הכלכלה והתעשייה וראש הממשלה, לאחר התייעצויות כפי שנקבע בחוק ובאישור הוועדה, לקבוע החרגות לסוגים שונים של גופים כאמור, ואף לסוגים של ספקים או של עסקאות.
עסקים פרטיים - תוך 45 ימים מתום החודש שבו הומצא להם החשבון, אך הם רשאים לקבוע בחוזה מועד אחר לתשלום, בתנאי שהדבר נדרש בשל אופייה המיוחד של ההתקשרות או שהוא אינו מועד בלתי הוגן באופן חריג.
כמו כן נקבע בחוק כי תמורה שלא שולמה עד למועד התשלום המקסימאלי תשולם לספק בתוספת הפרשי הצמדה וריבית, ובחלוף 30 ימים מהמועד האמור, תישא התמורה לספק ריבית פיגורים.